Bya Elisa Nicholas Ssekitende
Ekitongole ekyateekebwawo omukulembeze w’eggwanga okujja abantu mu Bwavu ki Operation Wealthy Creation, kiwaddeyo endokwa z’emmwaanyi Emitwalo ebiri eri abaliko obulemu mu bitundu by’e Masaka, basobole okwerwanako ku Lunnabe lw’obwavu.
Bbaale Mudathir nga mukulembeze w’abaliko obulemu mu kitongole ky’abaliko obulemu ki MADIPHA, ategeezezza ng’abantu baabwe bwebalaga obwetaavu nabo okubaako kyebafuna bakole, kwekutuukirira bekikwatako mu OWC nabo abaawulidde okusaba kwaabwe, nti n’abalema balina obusobozi okwekolera, kyebavudde baweebwa endokwa zino, nga basuubiziddwa n’ebyokulunda.
Esther Namulinda nga y’akyiikirira abaliko obulemu ku district y’e Masaka, ategeezezza ng’emirundi mingi bwebalekebwa ebbali mu bintu by’enkulakulana, kwekwebaza aba OWC okubajjukira nebabatuusako obuweereza ku mulundi guno.
Sergent Kuteesa Manisuuli ng’akola ne Operation Wealthy Creation mu bitundu by’e Masaka, alaze obweraaliikirivu olw’embeera y’obudde ekyukakyuka olw’obutonde bw’ensi obwonooneddwa ennyo, ekiviirako oluusi ebintu byebaba bagabye okufa, kwekusaba wabeewo ekikolebwa okutaakiriza obutonde, n’okufufuggaza ababutyoboola.
nso_Latn lug_Latn lug_Latn lug_Latn lug_Latn